Oor 'uitreik-gawes' en ander rolle | Kerkbode
Oor 'uitreik-gawes' en ander rolle
September 27, 2019 Lourens BosmanGestuur
Die spanning tussen hierdie twee fokusse is 'n ou een: sosiale geregtigheid teenoor persoonlike verlossing. Hierdie spanning verdeel Christene dikwels in twee kampe: die evangeliese groep wat klem lê op persoonlike bekering en jou verhouding met die Here teenoor die bevrydingsgroep wat protesteer teen sisteme wat sosiale onreg in stand hou. Verlossing van persoonlike sonde teenoor bevryding van sistemiese sonde.
In die NG Kerk bestaan hierdie verdeling ook. Uit die apartheidsjare het die stemme teen die sistemiese sonde van apartheid dikwels gestaan teenoor diegene wat gesê het die kerk se werk is om die evangelie van verlossing te verkondig. Vandag is hierdie twee stemme steeds duidelik hoorbaar en ongelukkig plaas mense mekaar hieroor in kampe. Die vraag is egter of dit 'n geldige konflik is: mag hierdie as twee strome teenoor mekaar bestaan?